**Midtfyns**

**Petanqueklub**

**Nyhedsbrev** **December 2024**

**Frokost og julestævne**

Årets julefrokost blev afviklet fredag – for første gang hos Idrætscenter Midtfyn. Det blev som sædvanlig en rar aften med god stemning og tilfredshed hos de 24 deltagere med maden fra en ny leverandør: Årslev Forsamlingshus. Aftenens lotteri udløste stor købelyst for at få de attraktive gevinster fra Bygma og Matas.

Mandag går det så løs med årets julestævne i lethallen (Kl. 14-17). Der dystes om en lækker julekurv fra Superbrugsen i Ringe og i pausen serveres der gløgg og æbleskiver (Pris: 20 kr.). Samtidig vil Paw Jakobsen fra Energi Fyn fortælle om Fynsk Support, hvor I nemt og uden omkostninger kan støtte Midtfyns Petanque Klub. **Bemærk: Af hensyn til turneringsafviklingen – double med skiftende makker – skal I have tilmeldt jer inden stævnet.**

**Invitationsstævner**

Sæsonens to første invitationsstævner er blevet aflyst på grund af alt for få tilmeldinger. I 2025 er der planlagt tre stævner: 12. januar (Double), 9. februar (Dame-double) og 23. marts (Double). Bestyrelsen forsøger at finde ud af, hvad årsagen til den svigtene interesse er. Men indtil videre agter vi at gennemføre de tre kommende stævner, da det har stor betydning for lethallens økonomi. Det kræver dog langt flere tilmeldinger fra både andre klubber og vores egne medlemmer.

**Vinterturnering med lokal succes**

De tre første runder af Vinterturneringen er afviklet og her er flere af klubbens seks hold kommet flot fra start. Inge Hansen og Charles Allen er foreløbig på en tredieplads – skarpt forfulgt af Kirsten Sørensen og Hanne Tømmerholt som nr. 4. Peder Hedemann og Gunner Leerberg er også blandt de 10 bedste par. Efter seks runder deles de 21 par op i en A- og en B-pulje. Turneringen slutter lørdag 8. marts.

**Generalforsamling i nyt format**

Næste års generalforsamling holdes tirsdag 18. februar 2025 i Idrætscenter Midtfyn. Formatet bliver ændret således, at vi starter med fællesspisning kl. 18 efterfulgt af generalforsamlingen kl. 19. Der skal vælges to nye medlemmer til bestyrelsen: Gunner Leerberg genopstiller ikke og Kirsten Sørensen ønsker at udtræde af bestyrelsen.

**Petanque, Jul og Nytår**

Sidste spilledag inden jul bliver torsdag 19. december kl. 10-12 – samme dag afvikles en runde i Vinterturneringen fra kl. 18.30. Og det er pudsigt nok også rækkefølgen efter Nytår: Træning torsdag 2, januar kl. 10 og Vinterturnering kl. 18.30.

I ønskes alle en Glædelig Jul og et Godt Nytår.

Venlig hilsen

Bestyrelsen